Meisie (16) kritiek ná ongeluk op plaasArgieffoto: ER24 ŉ 16-jarige meisie van Gauteng is Saterdag per helikopter na ŉ hospitaal geneem nadat sy glo op ŉ plaas in Blue Hills, noord van Johannesburg, van ŉ perd afgeval het. Russel Meiring, ER24-woordvoerder, sê die meisie het erge kopbeserings in die voorval opgedoen en is in ŉ kritieke toestand. “Paramedici het haar onmiddellik met lewensondersteunende middels behandel in ŉ poging om haar te stabiliseer voordat sy na die hospitaal vervoer word,” sê hy. Die meisie is met behulp van ER24 Oneplan se mediese helikopter na die Mediclinic Sandton- private hospitaal vervoer. Sy is volgens berigte in die waakeenheid opgeneem. Meer inligting was nie onmiddellik bekend nie.